Cel de-al 38-lea deces datorat rujeolei a fost confirmat serologic, fiind raportat la un băieţel cu retard psihomotor în vârstă de 2 ani, nevaccinat, din judeţul Suceava.

În ultima săptămână, au fost raportate încă 116 de cazuri nou confirmate în 15 judeţe şi în municipiul Bucureşti. Cele mai multe, respectiv câte 22, de cazuri noi au fost raportate în judeţele Iaşi şi Prahova, urmate de Vaslui (13 cazuri), Neamţ (nouă cazuri) şi Bacău (şapte cazuri).

Proiectul de lege privind organizarea şi finanţarea activităţii de vaccinare a populaţiei în România a fost adoptat de Guvern pe 9 august 2017. Proiectul de act normativ instituie obligaţia vaccinării copiilor cu vaccinurile prevăzute în calendarul naţional de vaccinare, precum şi cu cele administrate în situaţii epidemiologice speciale întregii populaţii sau unor grupuri de populaţie. Răspunderea privind prezentarea copilului la vaccinare le revine părinţilor, reprezentantului legal sau, după caz, persoanei care se ocupă de creşterea şi îngrijirea unui copil în baza unei măsuri de protecţie specială. În cazul vaccinării obligatorii, consimţământul pentru vaccinare se prezumă ca fiind dat, iar refuzul de vacccinare a copilului se face în scris.